b'\n_START_ARTICLE_\nHolger Drachmann\n_START_SECTION_\nHistorie\n_START_PARAGRAPH_\nHan blev f\xc3\xb8dt i K\xc3\xb8benhavn, hvor hans far Andreas Georg Drachmann (1810-1892) var kirurg ved S\xc3\xb8etaten. Hans mor var Wilhelmine Marie St\xc3\xa6hr (1820-1857). Han blev uddannet maler, men digtekunsten vandt._NEWLINE_1868 drog Drachmann til Bornholm for at blive maler. Her fandt han Vilhelmine Erichsen, som han giftede sig med i 1871. \xc3\x86gteskabet holdt til 1874. De blev skilt i 1878, hvorefter Vilhelmine giftede sig med Valdemar Hilarius-Kalkau, der adopterede Drachmanns datter Eva._NEWLINE_Drachmann fik sit litter\xc3\xa6re gennembrud med digtsamlingen Digte (1872), min Ven Georg Brandes tilegnet. I den viste han revolution\xc3\xa6re interesser (digtene Engelske Socialister, Den 28. november 1871 og King Mob)._NEWLINE_Han var kendt for de mange kvinder, som inspirerede hans digtning, og som ofte vakte skandale. Efter sin f\xc3\xb8rste skilsmisse indledte han et lidenskabeligt forhold til en gift kvinde, Polly. Han fik et barn med hende, men hun flygtede fra ham._NEWLINE_I Hamburg m\xc3\xb8dte han en ung pige, Emmy, som han betroede sig til om sin hjertesorg. Emmy forelskede sig i ham uden at ane, at det var hendes s\xc3\xb8ster, Polly, han talte om. Det fortalte han hende i et brev, og hun flygtede til England. De blev alligevel gift og adopterede hans datter med Polly. Selv fik de fire b\xc3\xb8rn. \xc3\x86gteskabet var vanskeligt, ogs\xc3\xa5 p\xc3\xa5 grund af d\xc3\xa5rlig \xc3\xb8konomi, men de stod hinanden n\xc3\xa6r. I 1887 blev Emmy syg under sin sidste f\xc3\xb8dsel. _NEWLINE_Samme \xc3\xa5r d\xc3\xb8de det ene barn af difteritis, og m\xc3\xa5ske som en flugt forelskede Drachmann sig i syngepigen Amanda Nielsen, som han kaldte "Edith". Hun blev den mest betydningsfulde af hans mange muser. Emmy skrev fem \xc3\xa5r efter Drachmanns d\xc3\xb8d deres historie ned i et kladdehefte og p\xc3\xa5 nogle l\xc3\xb8se ark. _NEWLINE_I "Edith" fort\xc3\xa6ller Emmy, hvordan hun vidste, at Drachmann ville forlade hende, sk\xc3\xb8nt han intet sagde, og hvordan hun knapt kunne f\xc3\xa5 sig til at f\xc3\xb8lge ham til Hovedbaneg\xc3\xa5rden. Der udbr\xc3\xb8d han: "Emmy, tro mig, n\xc3\xa5r jeg siger, at jeg kommer igen. H\xc3\xb8rer du \xe2\x80\x93 m\xc3\xa5ske vil der g\xc3\xa5 et, m\xc3\xa5ske to \xc3\xa5r. Men da vil jeg p\xc3\xa5 en langt smukkere m\xc3\xa5de end f\xc3\xb8r kunne sige: Jeg elsker dig". Det skete aldrig. Familien sk\xc3\xa6nkede manuskriptet til "Edith" til Det Kongelige Bibliotek i 1990._NEWLINE_Han foretrak Amanda Nielsen trods hendes fattige herkomst, gadesprog og tvivlsomme erhverv. Skilles fra Emmy ville han ikke: han holdt af sin familie og ville sk\xc3\xa5ne den og sig selv for skandalen. Senere br\xc3\xb8d Amanda med ham for at gifte sig med en rig p\xc3\xb8lsemager, og fordi Drachmann havde fundet den norske visesangerinde Bokken Lasson, Oda Krohgs s\xc3\xb8ster._NEWLINE_Men hurtigt blev han fanget ind af Bokkens anden s\xc3\xb8ster, den lunefulde og dominerende Soffi. Han adl\xc3\xb8d, da hun forlangte, at han skulle skilles fra Emmy (1903)._NEWLINE_Emmy overlevede Drachmann med tyve \xc3\xa5r. Hun blev 74 \xc3\xa5r. "Edith", som var 12 \xc3\xa5r yngre end Emmy, d\xc3\xb8de 87 \xc3\xa5r gammel i 1953. Hun fik ingen b\xc3\xb8rn med Drachmann og misundte Emmy hendes._NEWLINE_Soffi blev Drachmanns sidste kone, men langtfra hans sidste muse. Emmy bebrejdede sig, at hun havde tr\xc3\xa6ttet Drachmann med sin sorg: _NEWLINE_"Jeg har gr\xc3\xa6dt bitre og mange t\xc3\xa5rer for hans skyld, alt for mange ubeherskede \xe2\x80\x93 nu jeg er gammel og t\xc3\xa5rernes v\xc3\xa6ld er t\xc3\xb8rknet \xe2\x80\x93 ser jeg min uforstand. Men s\xc3\xa5 siger jeg dog: Begyndte livet forfra, jeg handlede p\xc3\xa5 ganske samme m\xc3\xa5de \xe2\x80\x93 jeg lagde min h\xc3\xa5nd i hans og sagde, jeg tror p\xc3\xa5 dig. Velsignet du, velsignet alle dage." _NEWLINE_Han g\xc3\xa6stede i en \xc3\xa5rr\xc3\xa6kke Helsing\xc3\xb8r og Hornb\xc3\xa6k, hvor han var en farverig person b\xc3\xa5de i borgerskabets selskabsliv og blandt fiskere, da han fra barnsben havde interesse for s\xc3\xb8fart. Skagen var et andet af hans foretrukne opholdssteder. Skagen er s\xc3\xa6rligt knyttet til hans navn._NEWLINE_I 1883 br\xc3\xb8d Drachmann voldsomt med Brandes-bev\xc3\xa6gelsen, n\xc3\xa6rmede sig de konservative og optr\xc3\xa5dte den n\xc3\xa6ste halve snes \xc3\xa5r som national, traditionel og forsvarsvenlig skribent. Fra denne periode stammer nogle af hans popul\xc3\xa6reste dramaer som Der var engang (1887). Fra begyndelsen af 1890\'erne sluttede han sig atter til det Moderne Gennembrud uden dog at \xc3\xa6ndre sine emner stort. _NEWLINE_Han blev Ridder af Dannebrog 1887 og Kommand\xc3\xb8r af 2. grad 1906.\n_START_SECTION_\nD\xc3\xb8d\n_START_PARAGRAPH_\nDrachmann d\xc3\xb8de p\xc3\xa5 Dr. E. Br\xc3\xbcnniches Privatklinik i Hornb\xc3\xa6k og blev begravet i Skagen 26. januar 1908. Gravkammeret ligger p\xc3\xa5 Grenen, og er tegnet af kunstnervennen P.S. Kr\xc3\xb8yer.\n_START_SECTION_\nDrachmann og fiskerne\n_START_PARAGRAPH_\nDrachmann var fiskernes ven, hvilket is\xc3\xa6r skyldtes \xc3\xa9n episode. Skagens redningsmand, Lars Kruse, blev i 1879 indstillet til Fortjenstmedaljen efter sit lange virke som formand for redningsfl\xc3\xa5den \xe2\x80\x93 og efter at have reddet omtrent 200 m\xc3\xa6nd fra drukned\xc3\xb8den \xe2\x80\x93 men da han skulle modtage prisen, var den blevet sendt tilbage igen med en kort skrivelse: \xe2\x80\x9dLars Kruse var ikke nogen \xe2\x80\x99\xc3\xa6rlig\xe2\x80\x99 mand.\xe2\x80\x9d_NEWLINE_I 1844 havde den dengang 15-\xc3\xa5rige Lars Kruse solgt et stykke \xe2\x80\x9dBlaatr\xc3\xa6\xe2\x80\x9d, der var strandingsgods, og blev sammen med sine tre venner stillet for dommeren og straffet med pisk. Denne forseelse gjorde, at Kruse ikke kunne modtage sin medalje mange \xc3\xa5r efter._NEWLINE_Drachmann skrev til byfogeden og talte Kruses sag. Brevet fra 22. juni 1879 slutter: \xe2\x80\x9dHvis min blotte Opfordring i disse Linjer imidlertid skulle vise sig utilstr\xc3\xa6kkelig, da agter jeg at opbyde al min Energi og den Indflydelse jeg \xc3\xb8ver i den danske og skandinaviske Presse til Bedste for en s\xc3\xa5 v\xc3\xa6rdig Client, og jeg skulde da meget beklage om jeg, ved at sprede lys i denne Sag, tillige kom til at ber\xc3\xb8re mulige tilgr\xc3\xa6ndsende Skygger i Hr. Byfogedens Jurisdiction og i de sociale Forhold paa Skagen\xe2\x80\x9d. Kruse fik sin medalje samme efter\xc3\xa5r. Efter denne sag gav fiskerne Drachmann  k\xc3\xa6lenavnet: Store Tummel_NEWLINE_Drachmanns egen beretning om Lars Kruse st\xc3\xa5r i \xe2\x80\x9dDrachmanns samlede poetiske skrifter\xe2\x80\x9d, bd. 4\n_START_SECTION_\nFamilie\n_START_PARAGRAPH_\nHolger var lillebror til p\xc3\xa6dagog og kvindesagsfork\xc3\xa6mper Erna Juel-Hansen, halvbror til klassisk filolog Anders Bj\xc3\xb8rn Drachmann og f\xc3\xa6tter til politikeren Viggo H\xc3\xb8rup, samt Viggos kone, viceskoleinspekt\xc3\xb8ren Emma H\xc3\xb8rup, og elskerinde l\xc3\xa6rer Henriette Steen.'